b'\n_START_ARTICLE_\nOd RTM do WTF\n_START_SECTION_\nRazlaga naslova romana\n_START_PARAGRAPH_\nBesedi RTM in WTF sta akronima. RTM je v slovenskem slengu okraj\xc5\xa1ava za\xc2\xa0\xc2\xbbRad te imam.\xc2\xab, WTF pa v angle\xc5\xa1kem jeziku pomeni okraj\xc5\xa1avo za\xc2\xa0\xc2\xbbWhat the fuck?\xc2\xab. V sloven\xc5\xa1\xc4\x8dini bi to pomenilo\xc2\xa0\xc2\xbbKaj za vraga?\xc2\xab.\n_START_SECTION_\nPovzetek\n_START_PARAGRAPH_\nRoman govori o srednje\xc5\xa1olcu Mateju, ki ima na videz popolno \xc5\xbeivljenje. Njegovi star\xc5\xa1i so premo\xc5\xbeni, dobi vse kar si za\xc5\xbeeli, v \xc5\xa1oli pa mu gre zelo dobro. Kljub navidezni sre\xc4\x8di pa ni vse tako kot se zdi na prvi pogled. V odnosu med star\xc5\xa1i in njim vlada odtujenost, \xc4\x8desar se tudi dobro zaveda. Glavno podporo v \xc5\xbeivljenju mu zato daje njegova dolgoletna najbolj\xc5\xa1a prijateljica Melisa, s katero sta si popolnoma razli\xc4\x8dni osebi, vendar se odli\xc4\x8dno razumeta. Njun odnos se za\xc4\x8dne slab\xc5\xa1ati, ko v Matejevo \xc5\xbeivljenje vstopi Tja\xc5\xa1a, s katero se zaljubita in postaneta par. Matej kmalu izve, da Tja\xc5\xa1a jemlje razli\xc4\x8dne droge, kot so: ekstazi, spid in kokain. Tudi to ga ne odvrne od nje, saj je zelo zaljubljen. Kmalu tudi sam poskusi drogo in ne poslu\xc5\xa1a Melisinih dobronamernih nasvetov. Tja\xc5\xa1a ga popelje v svet zabav in droge, iz katerega Matej ne more ve\xc4\x8d oditi. S Tja\xc5\xa1o kmalu postaneta odvisnika od heroina, z Meliso pa se Matej ne pogovarja ve\xc4\x8d. Novica, da ima virus HIV, mu \xc5\xa1e ote\xc5\xbei \xc5\xbeivljenje in v \xc5\xbeelji po pozabi se vedno pogosteje zadeva. Ko se zaupa star\xc5\xa1em, ga vr\xc5\xbeejo iz hi\xc5\xa1e. Ker po naklju\xc4\x8dju spozna novo prijateljico Pijo, ki je prav tako oku\xc5\xbeena z virusom HIV, se za\xc4\x8dne udele\xc5\xbeevati dru\xc5\xbeenj skupine mladih, ki imajo HIV ali AIDS. Pija mu ponudi dom in mu kasneje tudi pomaga pri odvajanju od heroina. Matej ima pri odvajanju vzpone in padce. Mateju gre \xc4\x8dedalje bolje in se poleg tega, da se odvaja od droge, \xc5\xa1e pobota z Mel. Medtem, ko se Matej trudi in dela na sebi, se Tja\xc5\xa1a vda v zasvojenost in na koncu zaradi iz\xc4\x8drpanosti in bolezni umre. Ko se \xc5\xbee zdi, da se bo vse dobro kon\xc4\x8dalo, pa Matej zaradi \xc5\xa1oka ob novici, da je Tja\xc5\xa1a umrla z zadnjo - preveliko mero droge stori samomor.\n_START_SECTION_\nPredstavitev glavne knji\xc5\xbeevne osebe\n_START_PARAGRAPH_\nMatej je glavna knji\xc5\xbeevna oseba, ki predstavlja najstnika dana\xc5\xa1njega \xc4\x8dasa. Ima premo\xc5\xbene star\xc5\xa1e, ki mu materialno zagotovijo karkoli si za\xc5\xbeeli, ne dajejo pa mu tistega, kar Matej res potrebuje: razumevanja, podpore, topline in ljubezni. Matej se tega, da je s star\xc5\xa1i odtujen, dobro zaveda in zato \xc5\xa1e bolj ceni prijateljstvo z Mel, ki mu nudi vse tisto, \xc4\x8desar mu star\xc5\xa1i ne. Matej je zaradi pomankanja star\xc5\xa1evske ljubezni nesamozavesten, zmeden in naiven. Drogo poskusi samo zato, ker je vodljiv, in pa ker bi se rad dokazal pred svojim dekletom. Je tudi zelo trmast, saj nikakor ne poslu\xc5\xa1a nasvetov najbolj\xc5\xa1e prijateljice. Lahko bi rekli, da je vdan v usodo. \xc4\x8ce mu Pija ne bi pomagala pri odvajanju, ne bi pri\xc5\xa1el niti do faze, da bi zdr\xc5\xbeal nekaj dni brez nje. Njegova trma, obup in melanholi\xc4\x8dnost se poka\xc5\xbeeta tudi na koncu romana, ko obupa nad svetom in si vzame \xc5\xbeivljenje, kljub pomo\xc4\x8di in podpori dveh prijateljic. Na podlagi tega bi lahko rekli, da je Matej tudi egoisti\xc4\x8dna oseba.\n_START_SECTION_\nKratka analiza\n_START_PARAGRAPH_\nOd RTM do WTF (2008) je sodobni realisti\xc4\x8dni mladinski roman, saj se dogaja v sedanjem \xc4\x8dasu. Tema je odvisnost mladostnikov od droge, ki se poka\xc5\xbee pri zasvojenosti glavnega literarnega lika Mateja s heroinom._NEWLINE_Poleg Mateja so v romanu \xc5\xa1e druge literarne osebe, kot so: njegova najbolj\xc5\xa1a prijateljica Mel oziroma Melisa, s katero se poznata \xc5\xbee iz osnovne \xc5\xa1ole in ki mu stoji ob strani ves \xc4\x8das; prijateljica Pija, ki Mateja spodbuja, da hodi na tedensko skupinsko terapijo za vse oku\xc5\xbeene z virusom HIV in ki mu pomaga pri odvajanju od heroina; Matejevo dekle Tja\xc5\xa1a, ki ga popelje v svet drog in zabave ter drugi stranski literarni liki._NEWLINE_Zgodba se za\xc4\x8dne z \xc5\xbeivljenjem srednje\xc5\xa1olca Mateja, kateri ima neurejene dru\xc5\xbeinske odnose in pa najbolj\xc5\xa1o prijateljico Mel, ki mu vseskozi stoji ob strani in mu je nekak\xc5\xa1na podpora v \xc5\xbeivljenju. Sledi zaplet - zaljubljenost Mateja in Tja\xc5\xa1e. Nadaljuje se tako, da par hodi po razli\xc4\x8dnih zabavah in preizku\xc5\xa1a drogo, hkrati pa se Matej oddaljuje od Mel. Temu sledi vrh romana - Tja\xc5\xa1a Mateju prvi\xc4\x8d ponudi heroin in ta ga vzame; hkrati pa se Matejevo prijateljstvo z Mel skoraj popolnoma kon\xc4\x8da. Kmalu nato Matej izve \xc5\xa1e to, da ima virus HIV. Zgodba se razplete s tem, ko Matej spozna Pijo, ki mu pomaga pri odvajanju od droge in pri spoprijemanju z njegovo boleznijo. Zgodba ima nesre\xc4\x8den konec, saj si Matej na koncu vbrizga \xc5\xa1e zadnjo mero heroina in nato umre.'